**הבדיחה של איימן עודה**

**שאול אריאלי, הארץ, 27 ביולי 2019**[**https://www.haaretz.co.il/opinions/.premium-1.7574142**](https://www.haaretz.co.il/opinions/.premium-1.7574142?fbclid=IwAR2X9ujDyZQYqWGxDiSzSa8HO2fXELjnSB8mVegJiZg0oPgoqacuugdgmNI)

אחת התקוות המלוות את הבחירות החוזרות היא שתיווצר שותפות יהודית־ערבית שתביא לכינון של ממשלה אחרת בישראל. נאומו הציני והמבודח של חבר הכנסת איימן עודה בכנסת בדיון על פיזורה בסוף מאי, שבו מנה "הצעות" שהציע לו כביכול ראש הממשלה, בנימין נתניהו, כדי להשיג רוב של 61 ח"כים להקמת הקואליציה, יכול ללמד אותנו על הסיכויים לשותפות יהודית־ערבית ועל הפשרות הנדרשות ליצירתה. עודה פותח ב"הבטחה" של נתניהו לסגת מהשטחים הכבושים. הכוונה היא לגדה המערבית. עמדה זו מתיישבת עם מצע המפלגה שלו בכנסת הקודמת, שבו נכתב: "הרשימה המשותפת נאבקת למען שלום צודק באזור, המתבסס על החלטות האו"ם... סיום הכיבוש של כל השטחים שנכבשו בשנת 1967, פירוק כל ההתנחלויות וחומת ההפרדה הגזענית, והקמת מדינה פלסטינית עצמאית ריבונית בגבולות 4 ביוני 1967, שבירתה ירושלים המזרחית".

אהוד ברק, בני גנץ ויאיר לפיד חייבים להבין שזהו תנאי הכרחי להשתתפות של הרשימה המשותפת בממשלתם או לחלופין תנאי מספיק לתמיכה בה מבחוץ. לעודה לא יהיה קושי לוותר על שאר הדרישות: הוא יצטרך לאמץ את חילופי השטחים שאש"ף מסכים להם, שאינם כוללים את ערביי ישראל, ויאפשרו להשאיר את רוב המתנחלים תחת ריבונות ישראל. "חומת ההפרדה" הרי ממילא תפורק ותיבנה מחדש על תוואי הגבול שיוסכם. תביעה ראשונה זו מעידה על סדר העדיפויות של ערביי ישראל: ראשית, יישוב הקונפליקט הלאומי בין ישראל לבני עמם בשטחים. זה יאפשר להם להתרכז במאבק האזרחי לשוויון זכויות ויבטל את המתח הקיים בקרב ערביי ישראל בין "העם שלי" ל"מדינה שלי".

עודה ממשיך ב"הבטחה" לביטול חוק הלאום. במקרה זה ברק, גנץ ולפיד הביעו נכונות לעשות את מחצית הדרך. הם מבטיחים לתקן את חוק הלאום כך שיכיל את ערך השוויון לכל אזרחי ישראל. עם זאת יהיה עליהם לשנות את הקריאה לעידוד "התיישבות ליהודים" ל"התיישבות לכלל האזרחים". יש לזכור, כי מאז קום המדינה נבנו בישראל 700 יישובים חדשים ליהודים, ורק כמה בודדים לערבים. בישראל היום יש 930 יישובים קהילתיים שבהם בפועל אסור לערבים להתגורר, וכי ככלל ליישובים הערביים לא היתוספו שטחי שיפוט. לבסוף, יהיה עליהם לתקן אותו, ברוח ה"הבטחה" הראשונה לעיל, כך שיקבע כי ירושלים, ללא השכונות הערביות במזרחה, היא בירת ישראל, והשפה הערבית היא שפה רשמית נוספת של המדינה.

עודה יידרש לצעוד את מחצית הדרך הנותרת ולהסכים להכרזה, שמדינת ישראל היא מדינת הלאום של העם היהודי, שבה הוא מממש את זכותו הטבעית להגדרה עצמית. בדיוק כמו שפלסטין שתקום תממש את זכותו הטבעית של העם הפלסטיני להגדרה עצמית. עם יישוב הסכסוך ותחת תביעתו לשוויון, הוא יצטרך להסיר את הדרישה המופיעה במצע מפלגתו ל"ביטול גיוס החובה המוטל על בני העדה הערבית־דרוזית, ודחיית כל תוכניות הגיוס הצבאי והשירות הלאומי לצעירים ערבים".

עודה המשיך וציין בנאומו הסכמה לשוויון לאומי ולא רק אזרחי, אך לא הרחיב בכך. גם פה נפנה למצע המפלגה ונראה כי הכוונה היא ל"שוויון מלא, לאומי ואזרחי, לציבור הערבי־פלסטיני בישראל... ודורשת להכיר בו כבמיעוט לאומי, ובזכותו לניהול עצמי בתחומי התרבות, החינוך והדת". כלומר אין בכוונתו שמדינת ישראל תהפוך למדינה דו־לאומית או לדמוקרטיה הסדרית, כפי שדרשה לפני עשור ועדת המעקב של ערביי ישראל. נראה כי עודה וחבריו מכירים את המשפט הבינלאומי, ומבינים כי במקרים שבהם עם יושב בתחומה של מדינה קיימת, אזי אין לו זכות להקים מדינה אם המשמעות היא פירוקה של מדינה קיימת. זאת מכיוון שהעיקרון של כיבוד השלמות הטריטוריאלית והריבונות של מדינה גובר על הזכות להגדרה עצמית. לכן, למשל, אין לקטלנים זכות משפטית לפרק את ספרד ולכורדים אין זכות משפטית לפרק את עיראק או את טורקיה.

עודה מסיים ב"הבטחת" נתניהו "להכיר בנכבה ולסיים את העוול ההיסטורי". גם פה הוא לא מרחיב, אך ניתן להניח שהכרה בנכבה מתייחסת בעיקרה לסוגיית הפליטים. שוב אפשר להיעזר במצע המפלגה, הקובע בהקשר זה: "פתרון צודק לבעיית הפליטים הפלסטינים, שמבטיח את זכות השיבה לפי החלטת האו"ם". אין בנוסח זה כדי לשנות את העמדה הפלסטינית והערבית שהוצגה במשאים ומתנים עם ישראל וביוזמת הליגה הערבית ביחס ליישוב הפליטים: קליטת הפליטים שירצו לעזוב את מקום מושבם במדינת פלסטין ולא בישראל, בתוספת פיצויים. יש להניח כי עודה מכוון גם לפיצויים ל"פליטים הפנימיים" (לערביי ישראל שברחו או גורשו מבתיהם, אך נשארו בתחומה בתום מלחמת העצמאות), שלא נדונו במו"מ בין ישראל לאש"ף.

במבט ראשון נדמה, כי האתגר גדול מדי על שני הצדדים. אך כאמור, אם הם יילכו כברת דרך האחד כלפי השני, ללא ויתור מהותי על עקרונות חשובים, זה עשוי להביא לכינון ממשלה עם קווי יסוד היסטוריים בתולדות הסכסוך הישראלי־פלסטיני. נראה כי ברק עשה צעד ראשון בכיוון זה, כשלקח אחריות על אירועי אוקטובר 2000. כמו כן אפשר לזהות כוונה דומה בקרב הערבים במפלגות הציוניות. נותרת השאלה מה בנוגע לגנץ, לפיד, עמיר פרץ ועודה